Paška, Pavol, poslanec NR SR (2011-07-07):
Ďakujem pekne, pán podpredseda. Vážený pán minister, drahé kolegyne, drahí kolegovia, keďže ubehlo už veľa času, odkedy som sa prihlásil do rozpravy, musel som trošku pozmeniť aj tón, aj úvod svojho vystúpenia. Nedá sa začať inak, ako blahoslavení chudobní duchom, a nebudem menovať teraz kolegov, na ktorých by sa dalo veľmi dlho a veľmi komplexne analyticky reagovať, ale pravdepodobne to nemá zmysel. Ale viete, nedá mi to, s tým boľševizmom, lebo to sa jednoducho nedá obísť. Takže aby nedochádzalo k terminologickým nedorozumeniam, tak drahí modro-zeleno-oranžoví boľševici, ktorí tu sedíte, dávam vám do pozornosti jedno také, sú to dve dielka vlastne, napísali to dvaja ľudia, väčšinou si to mýlia všetci, ktorí to čítajú, že je to jeden človek, ale sú to dvaja ľudia, ktorí sa volali Iľf a Petrov, a tie dve diela sa volajú Dvanásť stoličiek a Zlaté teľa. A keď som počúval takého pána poslanca Kaníka alebo niektorých z vás, tak mi prišlo na um ako pán Ostap Bender, veľký kombinátor, cestuje Transsibírskou magistrálou a tvorí pre tých svojich súdruhov úhrnný komplex slov, z ktorých sa dá syntakticky vytvoriť akýkoľvek prejav. A keď vás človek, drahí oranžovo- konzervatívno-modro-zelení boľševici, počúva, dajte si, prosím vás, aspoň tú námahu a rozšírte si slovnú zásobu aspoň o ďalších sto slov, pretože ste úplne na smiech. A už posledný historizujúci údaj, vráťte sa k tomuto termínu niekde na začiatok 20. storočia, okolo roku 903 až 905 a naozaj pochopíte, že vaše klišé boja s komunizmom a s antikomunizmom nie je totožné s obsahom pojmu boľševizmus a pochopíte, o čom vlastne tárate a o čom rozprávate. Nie som ochotný sa ďalej znižovať k urážkam vášho typu, pretože to nemá zmysel. Ale ja som chcel pôvodne naozaj hovoriť o niečom úplne inom. Či sa budeme prieť, alebo sa nebudeme prieť, už hodinu a štvrť závažným spôsobom porušujeme zákon. Na základe § 17 ods. 2 skupina poslancov dala návrh na zvolanie mimoriadnej schôdze o zdražovaní. Bezpochyby je to určite téma, ktorá ľudí na Slovensku oveľa viac zaujíma ako vaše táraniny a urážky, ktoré tu voči opozícii ukazujete už viac ako hodinu. , Ja sa chcem spýtať, pán podpredseda, na základe akých výkladov zákona o rokovacom poriadku dnes, keďže predseda Národnej rady v zmysle § 7 ods. 2 na základe požiadavky skupiny poslancov zvolal mimoriadnu schôdzu, nerokujeme o programe tejto mimoriadnej schôdze, ale počúvame tu tie nezmysly zo strany poslancov vládnej koalície. A teraz sa dostávame (Potlesk.) do vážne... Ja viem, že je pre vás, dámy a páni z vlády, ľahšie nadávať, osočovať, robiť si PR, že nechcete hovoriť o tom, čo je podstatné, to, čo ste ľuďom za rok vášho vládnutia dali. A to je zhoršenie kvality života, zdražovanie, vyššie dane, zníženie kvality života. Pán podpredseda, vážne sa vás pýtam a teraz sa dostaneme, je tu pán predseda ústavnoprávneho výboru, zvolali sme v zmysle zákona o rokovacom poriadku mimoriadnu schôdzu? (Reakcia z pléna.) Pán predseda, zvolali ste ju o 17.00 hodine po hlasovaní? (Reakcie z pléna.) Zvolali ste ju o 17.00 hodine po hlasovaní? (Veľký ruch v sále.) Je definované v zákone o rokovacom poriadku, čo je hlasovanie? Je súčasťou hlasovania otvorenie rozpravy a zmena zákona? Nie je. (Potlesk.) Chcem vám ukázať, že tak, ako to robíte celý rok, manipulujete v mene svojho modro-oranžovo a neviem akého boľševizmu zákony tak, ako sa vám páči. Pán minister, aký je rozdiel medzi týmto zákonom a 0,5 promile a jedno promile? Aký je? To, že je to váš vyšší princíp, lebo vy máte moc?! A toto je dôležité?! Nie, tento zákon je taký istý dôležitý ako zákon o premávke na pozemných komunikáciách. (Potlesk.) Robíte si z tohto parlamentu, a už som to povedal niekoľkokrát, slúžku. A ja sa vám, dámy a páni z vládnej koalície, čudujem, že to robíte. Darmo sa usmievate, kolegyňa, možno vás pán poslanec Kaliňák aspoň prinútil k tomu, že si budete čítať to, čo podpisujete. (Smiech v sále.) Ale je to tak. Je to nehorázne. Chcem vás upozorniť na § 36 až 39, ktorý hovorí o hlasovaní. Viete, drobné prehrešky, ja už som dnes, ja niekedy sa cítim ako Alenka v ríši divov. Zažil som dnes ďalšiu situáciu, kedy ste bezprecedentne porušili rokovací poriadok. Pán poslanec Janiš uvádzal hlasovanie o zákone, kde pán poslanec Jurčík, to je mimochodom ten expert, ktorý je najschopnejší, ako prečítať každý pozmeňujúci návrh, zrazu stiahne počas hlasovania svoj návrh a my nehlasujeme. Nuž, ale keď si prečítate § 36 zákona o rokovacom poriadku, tak sa, čuduj sa svete, dočítate, že to musí urobiť navrhovateľ pred hlasovaním. (Potlesk.) Ja sa vás pýtam, dámy a páni, dokedy bude táto Národná rada tolerovať toto hrubé nehorázne porušovanie zákona?! A ešte raz sa spýtam, pán minister, jedno promile, nula, ja, ako vážne, nemám s tým (Hlasy v sále.), nemám s tým problém. (Výkriky v sále.) Nemám s tým problém. A tak, ako povedal pán poslanec Kaliňák, a darmo bude tam pán poslanec Osuský alebo ktorýkoľvek pán poslanec dehonestovať náš názor, my jednoducho, my sa neprieme, alebo môžeme sa prieť o vecnej podstate. My od začiatku, už viac ako hodinu namietame procedúru, že je neuveriteľné, akým spôsobom manipulujete s právom, akým spôsobom lámete legislatívny proces, akým neuveriteľným spôsobom poškodzujete občianske práva, pretože občianskym právom, či sa vám to páči alebo nie, je aj právo toho opilca, ktorý bude mať jedno promile, a je našou povinnosťou, aby sme o tom hovorili. Ja ho nechránim, môj osobný názor je, že nie. Len, dámy a páni, konečne už prestaňme. Pán Jurčík sa usmieva, možno by bolo dobré, keby miesto pána podpredsedu Hrušovského prednášal návrhy pozmeňujúce v pléne, má s tým skúsenosť, má s tým prax. Mimochodom, pán podpredseda, ja sa ti, ako, a kľudne to urobím pred médiami aj pred plénom, hlboko ospravedlňujem a som osobne nešťastný, že si sa dostal do tejto situácie, lebo si to, pán podpredseda Národnej rady Hrušovský, nezaslúžiš. (Potlesk.) Pretože my nenamietame, my nenamietame (Potlesk.), my nenamietame, my nenamietame tú podstatu, len hovoríme o tom, že ste si, dámy a páni, zvykli na valec. Vy ste tento termín používali a dnes manipulujete so zákonmi, Národnou radou, demokraciou, s právami, jednoducho vytvorili ste si úroveň, kedy ste si povedali, toto je, a už som to opakoval a budem to opakovať, naša pravda a je naše morálne právo zlomiť právo, zlomiť iný názor, zavrieť opozícii ústa, pretože my sme tí nositelia, jediní, čistoty a pravdy. My nič iné od vás nechceme, dodržiavajte túto knižočku, ktorá sa volá Rokovací poriadok Národnej rady, a skúste využiť na presadenie svojej väčšinovej alebo svojho väčšinového práva, na ktoré máte legitímne opodstatnenie, normálny štandardný postup. Viete, a teraz sa vrátim k ďalšiemu dôkazu, ako lámete ten zákon a som zvedavý, ako sa, pán podpredseda a pán predseda Národnej rady, z tohoto dostanete. (Výkriky v sále.) Haló! (Potlesk. Prerušenie vystúpenia predsedajúcim.)